Bruxelles, den 11.1.2005

SEK(2005) 16 endelig

Henstilling med henblik på

RÅDETS UDTALELSE

i overensstemmelse med artikel 5, stk. 3, i Rådets forordning (EF) nr. 1466/97 af 7. juli 1997 om Østrigs opdaterede stabilitetsprogram, 2004-2008

(forelagt af Kommissionen)

BEGRUNDELSE

Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker[1] fastsætter, at deltagende medlemsstater, dvs. lande, der har indført den fælles valuta, skulle forelægge stabilitetsprogrammer for Rådet og Kommissionen senest den 1. marts 1999. I overensstemmelse med artikel 5 i forordningen skulle Rådet undersøge hvert enkelt stabilitetsprogram på grundlag af vurderinger foretaget af Kommissionen og det ved traktatens artikel 114 nedsatte udvalg, Det Økonomiske og Finansielle Udvalg. På grundlag af en henstilling fra Kommissionen og efter at have hørt Det Økonomiske og Finansielle Udvalg afgav Rådet en udtalelse efter at have undersøgt programmet. Ifølge forordningen skal medlemsstaterne hvert år forelægge opdaterede stabilitetsprogrammer, der også kan undersøges af Rådet efter samme procedure.

Østrigs første stabilitetsprogram, der dækkede perioden 1998-2002, blev forelagt den 30. november 1998 og vurderet af Rådet den 18. januar 1999. Siden er der blevet forelagt opdateringer hvert år. Østrig forelagde det seneste opdaterede stabilitetsprogram den 30. november 2004. Kommissionens tjenestegrene har foretaget en teknisk gennemgang af denne opdatering og har taget hensyn til resultaterne af prognosen for efteråret 2004 fra Kommissionens tjenestegrene, der er blevet fremlagt i overensstemmelse med adfærdskodeksen[2], den almindeligt anerkendte metode til beregning af det potentielle output og konjunkturkorrigerede saldi, henstillingerne i de overordnede økonomisk-politiske retningslinjer for 2003-2005 og de principper, der er fastlagt i Kommissionens meddelelse af 27. november 2002 til Rådet og Europa-Parlamentet om bedre samordning af finanspolitikken[3]. Dette giver anledning til følgende vurdering:

- Den østrigske regering vedtog opdateringen af det østrigske stabilitetsprogram den 30. november 2004. Det dækker perioden fra 2004 til 2008 og er stort set i overensstemmelse med den reviderede "adfærdskodeks for stabilitets- og konvergensprogrammernes indhold og form", bortset fra et lille antal mindre afvigelser i ESN's regnskabsformat. Hvor konsolideringsmetoden stort set er fastlagt i en national stabilitetspagt, er programmet imidlertid vagt, hvad angår de specifikke foranstaltninger, som skal gennemføres med henblik på at opnå en væsentlig budgetkonsolidering i programmets sidste to år.

- Den underliggende makroøkonomiske fremregning frem til 2006 er stort set i overensstemmelse med Kommissionens prognose fra efteråret 2004. Vækstraten forventes at stige fra 1,9 % i 2004 for derefter at ligge på omkring 2,5 % i resten af programperioden. Ifølge programmet medfører opgangen, der overvejende er eksportdrevet, en gradvis stigning i den indenlandske efterspørgsel. Konjunkturforbedringen forventes understøttet af betydelige skattelettelser, der får virkning i 2005, sammen med øget vækst i beskæftigelsen. I 2007 og 2008 forventes det reale BNP at overstige den potentielle vækstrate, som vurderes til 2 %, med henholdsvis 0,25 og 0,5 procentpoint. Derfor vil det negative outputgab ifølge beregningerne fra Kommissionens tjenestegrene blive lukket og til sidst blive positivt i 2008. De makroøkonomiske forudsætninger i programmet er sandsynlige, men for 2007/2008 virker antagelsen om en vækst i BNP på over 2 % årligt noget optimistisk, da væksten i så fald vil have oversteget den potentielle vækst i fire år i træk.

- I forhold til det forudgående program er budgetmålene blevet sænket med omkring 0,5 % af BNP for samtlige programår. Målet om at nå et balanceret budget er derved også blevet udskudt ét år til 2008. Underskuddet forventes at stige fra 1,3 % af BNP i 2004 til 1,9 % af BNP i 2005, hvorefter det først falder lidt tilbage til 1,7 % i 2006 for derefter at falde til nul i 2008 i to lige store faser. Denne udvikling afspejler en budgetstrategi, der kombinerer en varig lempelse af skattebyrden med et budget, der igen er i balance på mellemlang sigt. I ESA 95-termer skal skattebyrden falde fra 43 % i 2003 til 40 % i 2008, og sidstnævnte tal skal nås to år tidligere, end det oprindelig var planlagt af regeringen.

- I budgetstrategien ligger skattelettelsen i endnu højere grad end i den tidligere opdatering i begyndelsen af perioden, mens den tilsvarende nedskæring af udgifterne kommer i slutningen af perioden. Stigningen i underskuddet i 2005 præges af de betragtelige skattelettelser, der får virkning den 1. januar. Imidlertid virker budgetrisiciene afbalancerede for 2005 og 2006, især set i lyset af det realistiske underliggende makroøkonomiske scenario. For de senere år 2007/08 er der imidlertid tydelige faldgruber, for det første ved antagelsen om, at BNP-væksten vil forblive på et højere niveau end den potentielle vækst, og for det andet ved at det væsentlige fald, som forventes i udgifterne som en del af BNP, stort set ikke er specificeret i programmet. Derfor bliver det mellemlange mål i opdateringen om en konjunkturjusteret budgetstilling tæt på balance muligvis ikke indfriet inden for programperioden. Der lader dog til at være en tilstrækkelig sikkerhedsmargen mod at overskride tærsklen på 3 % af BNP for underskudskvoten ved normale makroøkonomiske udsving.

- Konsolideringsstrategien frem til 2008 er blevet fastlagt i en national stabilitetspagt mellem de regionale myndigheder, som skal håndhæves på alle regeringsniveauer gennem et bodssystem. Imidlertid er målsætningen om konsekvent at begrænse udgifter i disse to år ikke fuldt ud underbygget af de politiske foranstaltninger i programmet, som allerede indgår i lovgivningen.

- Efter betydelige justeringer opad i de foregående år er tallene for den offentlige bruttogæld blevet justeret nedad. Da BNP-tallene samtidig er blevet justeret opad på grund af en ændring i den statistiske metode, er gældskvoten for 2003 blevet mindsket med næsten 2 procentpoint, til 64,5 % af BNP. Selv om dette bør gøre det enklere at nå referenceværdien på 60 %, er fristen for at nå dette mål blevet udskudt med ét år til 2008 som følge af de mindre ambitiøse planer for at nedbringe underskuddet. Ifølge et scenario med en højere vækstrate vil fristen blive nået tidligere, mens lavere vækst vil betyde en forsinkelse på ét år. Mens BNP-væksten stort set forventes at forblive uændret under programperioden, domineres udviklingen i gælden af ændringer i det primære underskud. Af forsigtighedshensyn indeholder opdateringen ikke det fulde potentiale ved privatiseringer i Østrig. Det er derfor plausibelt, at gældskriteriet vil blive opfyldt i 2008, selv hvis underskudsmålet ikke nås.

- Den ambitiøse reduktion i forholdet mellem udgifter og BNP forventes opnået som følge af væsentlige nedskæringer i samtlige udgiftskategorier i løbet af programperioden. Størstedelen af konsolideringen på længere sigt forventes opnået ved nedskæringer i sociale overførsler. Mens statens investeringer mindskes i uforholdsmæssig høj grad, stammer de største besparelser fra reduktioner i de sociale overførsler. Opdateringen er optimistisk med hensyn til besparelser fra formodede administrative reformer, der skal ske på de lavere regeringsniveauer. Sådanne reformer er allerede blevet gennemført med succes på nationalt plan.

- Østrig lader til at stå med et forholdsvis gunstigt udgangspunkt med hensyn til de offentlige finansers bæredygtighed på længere sigt på trods af betydelige fremregnede budgetudgifter til en aldrende befolkning. Pensionsreformerne i 2003 og 2004 kan forventes at lette presset på budgettet i væsentlig grad på lang sigt. Imidlertid betyder reformen i 2004, at konsolideringen udskydes yderligere: mens planerne om kun at indeksjustere pensioner fra 2030 og fremefter, samtidig med at det reelle udbetalingsniveau holdes uændret, er meget ambitiøse, er besparelser i tidligere perioder, som stammer fra reformen i 2003, til en vis grad blevet tilbageført.

- Den økonomiske politik i programmet er delvis i overensstemmelse med de landespecifikke overordnede retningslinjer for de offentlige finanser. Selv om Østrig vil sænke sit høje skattetryk, sker der intet udgiftsstop, så en konjunkturjusteret stilling tæt på balance kan først forventes at opstå i programmets sidste år.

- I lyset af ovenstående vurdering henstilles det, at Østrig skaber mere forvægt i den samlede budgetkonsolideringsstrategi. Desuden bør Østrig give flere detaljer om de specifikke foranstaltninger, der skal tages for at opnå en væsentlig budgetkonsolidering i programmets to sidste år.

Sammenligning af centrale makroøkonomiske og budgetmæssige fremskrivninger

2004 | 2005 | 2006 | 2007 | 2008 |

Realt BNP (% ændring) | SP dec. 2004 | 1,9 | 2,5 | 2,5 | 2,2 | 2,4 |

KOM | 1,9 | 2,4 | 2,4 | - | - |

SP nov. 2003 | 1,9 | 2,5 | 2,5 | 2,4 | - |

HICP-inflation (%) | SP dec. 2004 | 2,1 | 1,8 | 1,4 | 1,5 | 1,6 |

KOM | 2,1 | 1,8 | 1,4 | - | - |

SP nov. 2003 | 1,2 | 1,5 | 1,7 | 1,8 | - |

Offentlig saldo (% af BNP) | SP dec. 2004 | -1,3 | -1,9 | -1,7 | -0,8 | 0,0 |

KOM | -1,3 | -2,0 | -1,7 | - | - |

SP nov. 2003 | -0,7 | -1,5 | -1,1 | -0,4 | - |

Primær saldo (% af BNP) | SP dec. 2004 | 1,9 | 1,2 | 1,3 | 2,2 | 2,9 |

KOM | 1,7 | 0,9 | 1,2 | - | - |

SP nov. 2003 | 2,8 | 1,9 | 2,2 | 2,8 | - |

Konjunkturkorrigeret saldo (% af BNP) | SP dec. 20041 | -0,9 | -1,7 | -1,6 | -0,8 | -0,1 |

KOM | -1,0 | -1,9 | -1,7 | - | - |

SP nov. 20031 | -0,4 | -1,4 | -1,1 | -0,5 | - |

Offentlig bruttogæld (% af BNP) | SP dec. 2004 | 64,2 | 63,6 | 63,1 | 61,6 | 59,1 |

KOM | 64,0 | 63,9 | 63,4 | - | - |

SP nov. 2003 | 65,8 | 64,1 | 62,3 | 59,9 | - |

1Beregning fra Kommissionens tjenestegrene på grundlag af oplysningerne i programmet Kilder: Stabilitetsprogrammet (SP), Kommissionens tjenestegrenes økonomiske prognoser for efteråret 2004 (KOM), beregninger fra Kommissionens tjenestegrene |

På grundlag af denne vurdering har Kommissionen vedtaget vedlagte henstilling med henblik på Rådets udtalelse om Østrigs opdaterede stabilitetsprogram og fremsender den hermed til Rådet.

Henstilling med henblik på

RÅDETS UDTALELSE

i overensstemmelse med artikel 5, stk. 3, i Rådets forordning (EF) nr. 1466/97 af 7. juli 1997 om Østrigs opdaterede stabilitetsprogram, 2004-2008

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker[4], særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den [18. januar 2005] gennemgik Rådet Østrigs opdaterede stabilitetsprogram for perioden 2004-2008. Programmet er stort set i overensstemmelse med datakravene i den reviderede "adfærdskodeks for stabilitets- og konvergensprogrammernes indhold og form" bortset fra et lille antal mindre afvigelser i ESN's regnskabsformat.

Ifølge det makroøkonomiske scenario, der ligger til grund for programmet, forventes vækstraten at stige fra 1,9 % i 2004 for derefter at ligge på omkring 2,5 % i resten af programperioden. På grundlag af de oplysninger, der nu er til rådighed, lader dette scenario til at afspejle sandsynlige vækstforudsætninger for de indledende år, men det lader til at være for optimistisk for de senere år, da udsigterne ligger over det potentielle output fire år i træk. Inflationsfremskrivningerne i programmet forekommer realistiske.

Østrig forsøger at nå et budget i balance senest i 2008. Underskuddet forventes at stige fra 1,3 % af BNP i 2004 til 1,9 % af BNP i 2005, hvorefter det først falder lidt tilbage til 1,7 % i 2006 for derefter at falde til nul i 2008 i to lige store faser. Denne udvikling afspejler en budgetstrategi, der kombinerer en varig lempelse af skattebyrden med et budget, der igen er i balance på mellemlang sigt. I ESA 95-termer skal skattetrykket falde fra 43 % i 2003 til 40 % i 2008. Konsolideringsstrategien er blevet fastlagt i en national stabilitetspagt mellem de regionale myndigheder, som skal håndhæves på alle regeringsniveauer gennem et bodssystem.

Budgetresultatet kan blive værre end forventet i programmet. Særligt gælder det, at skattelettelsen i budgetstrategien ligger i begyndelsen af perioden, mens den tilsvarende nedskæring af udgifterne kommer i slutningen af perioden. Risiciene er afbalancerede for 2005 og 2006, hvor udviklingen i underskuddet domineres af de betydelige skattelettelser, der får virkning den 1. januar 2005, og skal desuden ses på baggrund af et realistisk underliggende makroøkonomisk scenario. For de senere år 2007/08 er der imidlertid tegn på, at risiciene undervurderes, for det første ved at BNP-væksten fortsat forventes at ligge på et højere niveau end den potentielle vækst, og for det andet ved at det væsentlige fald, som forventes i udgifterne som en del af BNP, stort set ikke er specificeret i programmet. I lyset af denne risikovurdering er budgetstillingen i programmet muligvis ikke tilstrækkelig til at opnå den mellemlange målsætning i stabilitets- og vækstpagten om en konjunkturjusteret budgetstilling, der er tæt på balance senest i 2008. Der lader dog til at være en tilstrækkelig sikkerhedsmargen mod at overskride tærsklen på 3 % af BNP for underskudskvoten ved normale makroøkonomiske udsving.

Gældskvoten vurderes til at have udgjort 64,2 % af BNP i 2004, hvilket er over traktatens referenceværdi på 60 % af BNP. Ifølge fremregningen i programmet vil gældskvoten falde med 5 procentpoint i løbet af programperioden. Udviklingen i gældskvoten kan vise sig at være mindre gunstig end forventet som følge af ovennævnte risici for budgetmålene. Omvendt kan Østrig potentielt kompensere for denne risiko med storstilede privatiseringer.

Østrig lader til at stå med et forholdsvis gunstigt udgangspunkt med hensyn til de offentlige finansers bæredygtighed på længere sigt på trods af betydelige fremregnede budgetudgifter til en aldrende befolkning. Pensionsreformerne i 2003 og 2004 kan forventes at lette presset på budgettet i væsentlig grad på lang sigt. Imidlertid betyder reformen i 2004, at konsolideringen udskydes yderligere: mens planerne om kun at indeksjustere pensioner fra 2030 og fremefter, samtidig med at det reelle udbetalingsniveau holdes uændret, er meget ambitiøse, er besparelser i tidligere perioder, som stammer fra reformen i 2003, til en vis grad blevet tilbageført.

Den økonomiske politik i programmet er delvis i overensstemmelse med de landespecifikke overordnede retningslinjer for de offentlige finanser. Selv om Østrig vil sænke sit høje skattetryk, sker der intet udgiftsstop, så en konjunkturjusteret stilling tæt på balance kan først forventes at opstå i programmets sidste år.

***

I lyset af ovenstående vurdering henstilles det, at Østrig skaber mere forvægt i den samlede budgetkonsolideringsstrategi. Desuden bør Østrig give flere detaljer om de specifikke foranstaltninger, der skal tages for at opnå en væsentlig budgetkonsolidering i programmets to sidste år.

Centrale fremskrivninger fra Østrigs opdaterede stabilitetsprogram

2003 | 2004 | 2005 | 2006 | 2007 | 2008 |

Real BNP-vækst (%) | 0,8 | 1,9 | 2,5 | 2,5 | 2,2 | 2,4 |

HICP-inflation (%) | 1,3 | 2,1 | 1,8 | 1,4 | 1,5 | 1,6 |

Offentlig saldo (% af BNP) | -1,1 | -1,3 | -1,9 | -1,7 | -0,8 | 0,0 |

Primær saldo (% af BNP) | 2,1 | 1,9 | 1,2 | 1,3 | 2,2 | 2,9 |

Konjunkturkorrigeret saldo (% af BNP)1 | -0,7 | -0,9 | -1,7 | -1,6 | -0,8 | -0,1 |

Offentlig bruttogæld (% af BNP) | 64,5 | 64,2 | 63,6 | 63,1 | 61,6 | 59,1 |

1 Beregning fra Kommissionens tjenestegrene, der har anvendt den almindeligt anerkendte metode på oplysningerne i programmet |

[1] EFT L 209 af 2.8.1997. Alle de dokumenter, der refereres til i dette dokument, kan konsulteres på følgende websted: http://europa.eu.int/comm/economy_finance/about/activities/sgp/main_en.htm.

[2] Revideret udtalelse fra Det Økonomiske og Finansielle Udvalg om stabilitets- og konvergensprogrammernes indhold og form, tiltrådt af Økofin-Rådet den 10.7.2001.

[3] KOM(2002) 668 endelig af 27.11.2002.

[4] EFT L 209 af 2.8.1997. Alle de dokumenter, der refereres til i dette dokument, kan konsulteres på følgende websted: http://europa.eu.int/comm/economy_finance/about/activities/sgp/main_en.htm.